Anna Levandi

Anna Levandi (neiupõlvenimega Anna Kondrašova; sündinud 30. juunil 1965 Moskvas) on vene päritolu Eesti iluuisutamistreener ja endine iluuisutaja. 2024. aastast on ta Tallinna Haabersti linnaosa vanem. Ta õppis Moskvas Armee Keskspordiklubi koolis ja lõpetas Moskva Kehakultuuriinstituudi. Anna Kondrašova võitis 18-aastaselt 1983. aasta sügisel Tallinnas peetud NSV Liidu ametiühingute meistrivõistlused ja kuulus hiljem Nõukogude Liidu iluuisutamiskoondisse naiste üksiksõidus. Tema suurim saavutus oli maailmameistrivõistluste hõbemedal 1984. aastal. Sarajevo olümpiamängudel sai ta 5. ja Calgary olümpiamängudel 8. koha. Euroopa meistrivõistlustelt võitis ta 1984., 1986., 1987. ja 1988. aastal pronksmedali. Viis korda tuli ta Nõukogude Liidu meistriks. Tema treenerid on olnud Eduard Pliner ja Stanislav Žuk. Anna Levandi on töötanud iluuisutamistreenerina Norras, Soomes, Rootsis ja Eestis. 1999. aastast on Tallinna Jääspordikooli treener ja õppealajuhataja ning Anna Levandi Iluuisutamisklubi peatreener. Ta on Rocca al Mare uisukooli direktor ja treener. Tema õpilased on olnud Elena Glebova, Helery Hälvin, Natalja Zabijako ja Eva-Lotta Kiibus. 17. detsembril 2002 avati Premia jäähall, mis valmis Anna ja Allar Levandi eestvedamisel. 21. veebruaril 2024 ilmus Eesti Rahvusringhäälingu portaalis ERR.ee uudis, et endised õpilased süüdistavad Anna Levandit väärkohtlemises. 25. aprillil 2024 andis Eesti Uisuliit teada, et uurimismenetluse käigus leidis kinnitust vaid üks sõnaline konflikt, mille eest tegi uisuliit Levandile hoiatuse. Muude kaebuste osas jõudis uurimiskomisjon järeldusele, et füüsilist väärkohtlemist tema treeningutes pole toimunud. Anna Levandi kuulub alates 21. novembrist 2002 Isamaaliitu ja kandideeris 2002. aasta kohalikel valimistel Tallinnas Haabersti ringkonnas. Alates 21. juunist 2007 on Anna Levandi ka Ühiskondliku Leppe Sihtasutuse nõukogu liige. Alates 10. maist 2024 on Levandi Haabersti linnaosa vanem. 2000 – Eesti Kultuurkapitali kehakultuuri ja spordi sihtkapitali aastapreemia (iluuisutamistegevus) 2005 – Eesti Kultuurkapitali kehakultuuri ja spordi sihtkapitali aastapreemia (Eesti iluuisutamise taassünnile kaasaaitamine) 2007 – aasta naine 2008 – Tallinna Spordiliidu aasta treener 2008 – Tallinna teenetemärk 2009 – Valgetähe III klassi teenetemärk 2010 – Eesti Kultuurkapitali kehakultuuri ja spordi aastapreemia (Eesti iluuisutamise edendaja ning Euroopasse viija) 2017 – Eesti Olümpiakomitee teenetemärk 2020 – aasta treener Ta on abielus Allar Levandiga, kellega tutvus tippsportlasena Calgary olümpiamängude ajal. Neil on kolm poega, kellest Anders (sündinud 1989) tegeleb jalgpalli, Armand (sündinud 1992) tennise ja Arlet (sündinud 2005) iluuisutamisega. Anna Levandi valdab eesti, vene, inglise, norra ja soome keelt. Värv, Maarja (21. veebruar 2024). "Levandi kaebus lõpetas kunagise NSVL-i edutreeneri karjääri". sport.err.ee. Vaadatud 22. veebruar 2024. ERR, Maarja Värv, Mihkel Kärmas, Karin Koppel | (21. veebruar 2024). "Endised õpilased süüdistavad iluuisutreener Anna Levandit väärkohtlemises". ERR. Vaadatud 21. veebruaril 2024. Gunnar Leheste. EADSE juhtivuurija Remo Perli Anna Levandi juhtumi lõppotsusest: eesmärk oli tõsta teadlikkust ja parandada üldist olukorda uisutamises Delfi Sport, 25.04.2024. "Mustamäe ja Haabersti linnaosa vanemad said paika – Marja-Liisa Veiser ja Anna Levandi". Pealinn. 10. mai 2024. Originaali arhiivikoopia seisuga 11. mai 2024. Vaadatud 11. mail 2024. Tallinna Spordiliit valis aasta treeneriks Anna Levandi "Anna Levandi". president.ee. Vaadatud 22. veebruaril 2024. Aleksandra, Jürman (12. november 2022). "Tahaks lapselapsi: Allar Levandi vihjab, et poeg Arlet võiks pere loomisele mõtlema hakata". Elu24. Vaadatud 22. veebruaril 2024. "Anna Levandi". Anna Levandi iluuisutamisklubi. Vaadatud 22. veebruaril 2024. Biograafia ESBL-is Anna Levandi veebisaidil Olympedia (inglise) Anna Levandi Iluuisutamisklubi Anna Levandi: venelane, keda Eestis kõige rohkem armastatakse. Eesti Ekspress, 7. märts 2009 AjaPeegel: Venelanna, kes armus eestlasesse